Úrad vlády SR						 Na rokovanie vlády SR
Sekcia hospodárskej politiky					 dňa 17.4.2002
									 k číslu: 2048/2002
									 k bodu: 32

Stanovisko

k Návrhu na zvýšenie rozpočtových nákladov stavby Rekonštrukcia objektu LUNA  pre Slovenskú poľnohospodársku knižnicu Slovenskej poľnohospodár-skej  univerzity  v Nitre  a jej  zaradenie  medzi  stavby  financované v roku 2002 
z individuálnych výdavkov

	Minister školstva predkladá materiál v novom znení, v ktorom je doplnené podrobnejšie odôvodnenie navrhovaného zvýšenia rozpočtových nákladov stavby, požadované pri prerokúvaní predchádzajúceho materiálu vo vláde 6.3.2002, ktoré bolo prerušené za uvedeným účelom.

	Z odôvodnenia vyplýva  najmä, že zvýšenie predpokladaných rozpočtových nákladov stavby z pôvodne schválených 74,999 mil. Sk na 162,342 mil. Sk je spôsobené    predovšetkým     zvýšením    predpokladaných    stavebných   nákladov 
zo 71,122 mil. Sk na 142,800 mil. Sk,  čo je dôsledkom podstatného zvýšenia rozsahu stavebných prác a dodávok, ktoré vyplýva z toho, že namiesto pôvodne predpokladanej   adaptácie  bývalej   výrobnej haly   ide  o jej   kompletnú   prestavbu 
na modernú knižnicu. (Cenu stavebných prác osvedčila expertíza,  záverečná časť expertízneho posudku  je prílohou materiálu). 

	Ako sme už uviedli v  našom stanovisku k predchádzajúcemu zneniu materiálu je príznačné, že na základe verejnej súťaže vybraný dodávateľ stavby trvá na zmluv-nej cene dodávok vo výške 150,065 mil. Sk.

	Ukazuje  sa, že predložený návrh zrejme nemá dostupnejšiu alternatívu riešenia dokončenia  stavby. Stále však zostáva nezodpovedaná kľúčová otázka: čo oprávňovalo investora stavby podpísať zmluvu na dodávku stavby v cene dvojnásobne vyššej ako boli schválené pôvodné rozpočtové náklady stavby?

	V závere doplnenej argumentácie uvádza predkladateľ novú osobitne závažnú informáciu, že "knižnica nemá pre svoju činnosť zabezpečené do ukončenia stavby platné užívacie právo". Potrebu prijatia nevyhnutného špecifického nápravného opatrenia  (napr. uplatňujúceho § 83 stavebného zákona  o podmienkach povolenia na predčasné užívanie stavby) však neuvádza.

	Vzhľadom nato návrh uznesenia vlády v predloženom novom znení odporúčame  doplniť  na  konci  časti  A  (vláda  berie  na  vedomie   Návrh ... ) o text 
"s pripomienkou na rokovaní vlády".

	Zároveň v zázname z rokovania  vlády k príslušnému bodu navrhujeme túto pripomienku uviesť takto: "Vláda po prerokovaní materiálu prijala uznesenie číslo ...  a žiada ministra školstva zabezpečiť neodkladné zosúladenie užívania stavby so sta-vebným zákonom".

	(V navrhnutom uznesení vlády v  bode B.2 je potrebné  opraviť príslušný údaj na správne číslo 162,342 mil. Sk.)

	Odporúčame  vláde  SR  prijať   uznesenie   na  základe   výsledkov   rozpravy 
k materiálu, po vyjadrení  predstaviteľov MŽP SR a  MVRR SR  z aspektu režimu  dokončenia stavby a jej užívania v súlade so stavebným zákonom a s prihliadnutím na naše stanovisko.

Bratislava  16.4.2002